b'\n_START_ARTICLE_\nBermudan lippu\n_START_PARAGRAPH_\nBermudan lippu on 4. lokakuuta 1910 k\xc3\xa4ytt\xc3\xb6\xc3\xb6n otettu Britannian merentakaisen alueen, Bermudan, tunnus. Lipussa on kuvattu Yhdistyneen kuningaskunnan lippu vasemmassa yl\xc3\xa4kulmassa sek\xc3\xa4 Bermudan vaakuna alaoikealla punaisella taustalla. Lippu poikkeaa useista Britannian merentakaisten alueiden lipuista, sill\xc3\xa4 se k\xc3\xa4ytt\xc3\xa4\xc3\xa4 Red Ensign -tyyli\xc3\xa4 yleisemm\xc3\xa4n Blue Ensign -tyylin sijasta. Ainoastaan Kanada on k\xc3\xa4ytt\xc3\xa4nyt Red Ensign -tyyli\xc3\xa4 lipussaan ollessaan Britannian vallan alla._NEWLINE_Britannian merentakaisilla alueilla punataustainen lippu on yleens\xc3\xa4 laivastolippu. Kaikki alueet k\xc3\xa4yttiv\xc3\xa4t laivastolippuna alun perin pelkk\xc3\xa4\xc3\xa4 Red Ensign -lippua ilman vaakunoita. Kanada sai vuonna 1892 luvan lis\xc3\xa4t\xc3\xa4 laivastolippuunsa maan vaakunan, ja pian t\xc3\xa4m\xc3\xa4n j\xc3\xa4lkeen my\xc3\xb6s bermudalaiset alkoivat k\xc3\xa4ytt\xc3\xa4\xc3\xa4 ep\xc3\xa4virallisia vaakunalla varustettuja lippuja. Punaista, vaakunallista lippua alettiin lopulta k\xc3\xa4ytt\xc3\xa4\xc3\xa4 my\xc3\xb6s maalla ep\xc3\xa4virallisena kansallislippuna. Britannia antoi sille virallisen hyv\xc3\xa4ksynt\xc3\xa4ns\xc3\xa4 vasta lokakuussa 1967.\n_START_SECTION_\nAiemmat liput\n_START_PARAGRAPH_\nBermudasta tuli Britannian siirtomaa vuonna 1707. Se k\xc3\xa4ytti aluksi Ison-Britannian (ja vuodesta 1801 Yhdistyneen kuningaskunnan) lippua. Ensimm\xc3\xa4isen oman lippunsa Bermuda sai vuonna 1875. Siin\xc3\xa4 oli sinisell\xc3\xa4 pohjalla tangon puoleisessa yl\xc3\xa4kulmassa Yhdistyneen kuningaskunnan lippu ja liehuvalla puolella Bermudan tunnus, jossa oli kuvattuna kolme laivaa telakalla. Nykyinen lippu otettiin k\xc3\xa4ytt\xc3\xb6\xc3\xb6n vuonna 1910 Bermudan saatua oman vaakunansa.\n_START_SECTION_\nMuut liput\n_START_PARAGRAPH_\nBermudan lipusta on olemassa my\xc3\xb6s sinipohjainen versio. Se on hallituslippu, jota k\xc3\xa4ytet\xc3\xa4\xc3\xa4n Bermudan hallituksen aluksilla. Lis\xc3\xa4ksi Bermudan kuvern\xc3\xb6\xc3\xb6rill\xc3\xa4 on oma lippunsa, Yhdistyneen kuningaskunnan lippu, jonka keskelle on sijoitettu seppeleen reunustamaan valkoiseen ympyr\xc3\xa4\xc3\xa4n Bermudan vaakuna.'